**Stanovy**

**Slovenského zväzu hádzanej**

**Článok 1**

**Názov, sídlo a postavenie združenia**

1. **Názov združenia: Slovenský zväz hádzanej.**

2. **Sídlo: *Olympijské námestie 14290/1***, 831 04 Bratislava – mestská časť Nové Mesto.

3. Slovenský zväz hádzanej (ďalej iba „SZH“)je nezávislé občianske združenie, ktoré vzniklo registráciou Ministerstvom vnútra Slovenskej republiky v zmysle zák. č. 83/1990 Zb. o združovaní občanov v platnom znení.

4. SZH je právnickou osobou, ktorá združuje svojich členov za účelom podpory a napĺňania stanovených cieľov činnosti a svoju činnosť vykonáva v súlade s Ústavou Slovenskej republiky a ostatnými všeobecne záväznými právnymi predpismi Slovenskej republiky a medzinárodnými zmluvami, ktorými je Slovenská republika viazaná.

5. SZH je riadnym členom Medzinárodnej hádzanárskej federácie (v anglickom jazyku „International handball federation“*,* ďalej iba „IHF“) a Európskej hádzanárskej federácie (v anglickom jazyku „European handball federation“, ďalej iba „EHF“).

6. Slovenský zväz hádzanej je členom Slovenského olympijského a športového výboru (ďalej iba „SOŠV“).

7. SZH je riadnym členom Slovenskej únie športu (ďalej iba „SÚŠ“) a Konfederácie športových zväzov (ďalej iba „KŠZ“) s právom kedykoľvek z týchto organizácií vystúpiť.

8. Pre účely týchto stanov sa rozumie pod pojmom:

8.1. „konferencia“ - najvyšší orgán Slovenského zväzu hádzanej,

8.2. „výkonný výbor“ - najvyšší výkonný orgán Slovenského zväzu hádzanej,

8.3. „prezident“ - štatutárny orgán Slovenského zväzu hádzanej,

8.4. „súťaž a/alebo akcia“ - športová súťaž v hádzanej bez ohľadu na vekovú kategóriu a bez ohľadu na mužskú a ženskú zložku,

8.5. „súťažný ročník“ - súťažné obdobie v hádzanej začínajúce vždy 1. júla kalendárneho roka a končiace 30. júna nasledujúceho kalendárneho roka,

8.6. „prezenčná listina“ - listina potvrdzujúca prítomnosť osôb, ktoré sa zúčastnili zasadnutia orgánu SZH,

8.7. „informačný systém športu“ - informačný systém verejnej správy, ktorého správcom a prevádzkovateľom je príslušné ministerstvo podľa osobitného predpisu[[1]](#footnote-1),

8.8. „register právnických osôb v športe“ - modul informačného systému športu,

8.9. „register fyzických osôb v športe“ - modul informačného systému športu.

**Článok 2**

**Ciele činnosti SZH**

1. SZH ako národný športový zväz v súlade s osobitným predpisom[[2]](#footnote-2) musí spĺňať tieto podmienky:

1.1. je členom Medzinárodnej hádzanárskej federácie (IHF) so sídlom vo Švajčiarsku, ktorá má celosvetovú pôsobnosť pre hádzanú,

1.2. vykonáva výlučnú pôsobnosť pre hádzanú na území Slovenskej republiky,

1.3. má najmenej päť súťažiacich klubov registrovaných v registri právnických osôb v športe[[3]](#footnote-3) a najmenej 100 aktívnych športovcov registrovaných za športový klub v registri fyzických osôb v športe[[4]](#footnote-4),

1.4. organizuje celoštátnu súťaž dospelých a celoštátnu súťaž mládeže v hádzanej najmenej dva po sebe nasledujúce roky,

1.5. zabezpečuje výber a prípravu športovcov do športovej reprezentácie hádzanej a ich účasť na medzinárodných súťažiach v hádzanej,

1.6. zabezpečuje starostlivosť o talentovaných športovcov v hádzanej.

2. Medzi ciele SZH patrí:

2.1. zastupovanie, chránenie a presadzovanie záujmov hádzanej vo vzťahu k orgánom verejnej správy, medzinárodným športovým organizáciám a iným športovým organizáciám, ktorých je členom,

2.2. navrhovanie športových reprezentantov v hádzanej na zaradenie do rezortného športového strediska,

2.3. zaraďovanie športovcov v hádzanej do zoznamu talentovaných športovcov podľa výkonnostných kritérií určených predpisom SZH,

2.4. vedenie a každoročné zverejňovanie zoznamu talentovaných športovcov obsahujúce údaje v rozsahu podľa osobitného predpisu[[5]](#footnote-5),

2.5. metodické riadenie a usmerňovanie prípravy talentovaných športovcov v hádzanej,

2.6. organizovanie a riadenie celoštátnej súťaže v hádzanej a iných súťaží v hádzanej alebo ich organizovaním a riadením poveruje inú športovú organizáciu,

2.7. schvaľovanie podmienok účasti športovej organizácie v súťaži podľa predchádzajúceho bodu (2.6.) a udeľovanie športovej organizácií právo na účasť v súťaži na základe ich splnenia,

2.8. vedenie zoznamu športových reprezentantov obsahujúce údaje v rozsahu určenom osobitným predpisom[[6]](#footnote-6)

2.9. určovať druhy športových odborníkov pre hádzanú vrátane odbornej spôsobilosti vyžadovanej na vykonávanie odbornej činnosti v športe, zabezpečovanie ich odbornej prípravy a overovanie ich odbornej spôsobilosti,

2.10. oceňovanie športovcov v hádzanej, ktorí dosiahli mimoriadne športové výsledky vo vrcholovom športe a osobnosti, ktoré sa zaslúžili o propagáciu a rozvoj hádzanej,

2.11. uznávanie odbornej kvalifikácie športových odborníkov, ak sa na uznanie príslušnej odbornej kvalifikácie nevzťahuje osobitný predpis[[7]](#footnote-7),

2.12. podporovanie výstavby športovej infraštruktúry,

2.13. organizovanie a riadenie prípravy, činnosti a vzdelávania športových odborníkov (vrátane edičnej a publikačnej činnosti), najmä trénerov, rozhodcov, delegátov, usporiadateľov, hlavných usporiadateľov, bezpečnostných manažérov, kontrolórov, športových manažérov a iných osôb vykonávajúcich odborné činnosti v rámci SZH a hádzanej, ako aj vzdelávanie podľa predpisov EHF a IHF alebo iných medzinárodných športových organizácií,

2.14. vytváranie podmienok pre profesionálne fungovanie zväzu po odbornej, finančnej a administratívnej stránke,

2.15. určovanie filozofie a koncepcie činnosti SZH v záujme rozvoja hádzanej,

2.16. zabezpečovať prípravu športovej reprezentácie v hádzanej a jej účasť na významných súťažiach,

2.17. zabezpečovať starostlivosť o športových reprezentantov v hádzanej a metodicky riadiť a usmerňovať ich prípravu,

2.18. celoživotné vzdelávanie a vykonávanie ďalších činností priamo súvisiacich so vzdelávaním,

2.19. vydáva na základe žiadosti dekréty pre športových reprezentantov a účastníkov medzinárodných športových podujatí,

2.20. poskytuje na základe požiadavky ministerstva športu informáciu o stave športovej infraštruktúry, ktorú národný športový zväz alebo jeho členovia využívajú.

3. Činnosť a aktivity SZH sú vykonávané sústavne, samostatne, v mene a na zodpovednosť SZH, nie sú podnikaním a nie sú vykonávané za účelom dosiahnutia zisku. Majetok, výnosy a príjmy vytvorené činnosťou SZH sa využívajú na napĺňanie poslania a cieľov SZH a na úhradu nákladov s tým spojených.

4. SZH môže:

4.1. na účely podnikania v súvislosti so športovou reprezentáciou založiť obchodnú spoločnosť alebo nadobudnúť podiel v obchodnej spoločnosti, ak je v nej jediným spoločníkom alebo ak je spoločníkom spoločne so štátom, vyšším územným celkom alebo obcou. Prevod obchodného podielu alebo akcií takej obchodnej spoločnosti na iné osoby je zakázaný okrem prevodu obchodného podielu alebo akcií na štát, vyšší územný celok alebo obec.

4.2. na účely výstavby a prevádzky športovej infraštruktúry založiť obchodnú spoločnosť alebo nadobudnúť podiel v obchodnej spoločnosti.

5. SZH môže použiť zisk obchodnej spoločnosti podľa bodov 4.1. a 4.2. tohto článku alebo podiel na zisku obchodnej spoločnosti podľa bodov 4.1. a 4.2. len na plnenie úloh:

5.1. organizovanie celoštátnej súťaže dospelých a celoštátnej súťaže mládeže najmenej dva po sebe nasledujúce roky,

5.2. zabezpečenie výberu a prípravy športovcov do športovej reprezentácie a ich účasti na medzinárodných súťažiach,

5.3. zabezpečenie starostlivosti o talentovaných športovcov,

5.4. podporu výstavby športovej infraštruktúry a

5.5. na obstaranie dlhodobého majetku v súvislosti s plnením týchto úloh.

6. SZH je výhradným zriaďovateľom a/alebo organizátorom hádzanárskych súťaží a/alebo akcií na území Slovenskej republiky a patria mu všetky práva a právom chránené záujmy z toho vyplývajúce a s týmto súvisiace v zmysle platného právneho poriadku Slovenskej republiky. Tieto súťaže SZH riadi prostredníctvom svojich orgánov v zmysle platných právnych predpisov Slovenskej republiky, dokumentov IHF a EHF, ako aj v zmysle týchto stanov a predpisov, ktoré je SZH oprávnený vydávať.

7. SZH je pôvodným a výlučným vlastníkom všetkých práv vyplývajúcich a súvisiacich z hádzanárskych súťaží a/alebo akcií, ktoré zriaďuje a/alebo riadi a/alebo organizuje, a to bez akýchkoľvek obmedzení týkajúcich sa obsahu, miesta a času, s výnimkou súťaží riadených KZH. Ide o všetky druhy práv k predmetom duševného vlastníctva, majetkové práva, práv na vyhotovenie databáz, práv na vyhotovenie zvukového záznamu, práv na vyhotovenie zvukovo-obrazového záznamu, práv na vysielanie a/alebo retransmisiu, práv na vysielanie prostredníctvom internetu alebo iných elektronických sieti alebo prostredníctvom nosičov dát, databázy, a to všetko v rozsahu a podľa platných právnych predpisov Slovenskej republiky.

8. SZH je výhradným nositeľom a výlučným vlastníkom akýchkoľvek komerčných a/alebo reklamných a/alebo  marketingových a/alebo promočných a/alebo vysielacích práv, ktoré sa vzťahujú, či akokoľvek súvisia s prípravou, organizáciou a priebehom všetkých akcií a/alebo  súťaží riadených a/alebo organizovaných SZH, s výnimkou súťaží riadených KZH.

9. SZH má právo udeľovať súhlas na použitie obrazových, zvukových a obrazovo-zvukových prenosov a záznamov zo súťaží a podujatí, ktoré organizuje.

10. SZH pri súťažiach, ktoré organizuje má výlučné právo na označenie súťaže názvom, nezameniteľným obrazovým symbolom, nezameniteľným zvukovým signálom a výlučné právo využívať toto označenie.

11. SZH je výhradným vlastníkom všetkých diel (výtvarných, fotografických, audiovizuálnych, ako aj ďalších požívajúcich právnu ochranu), ktoré sa vzťahujú, či súvisia s prípravou, organizáciou a priebehom všetkých súťaží a/alebo akcií, ktoré riadi a/alebo organizuje SZH a ktoré boli vytvorené na základe požiadavky SZH, s výnimkou súťaží riadených KZH. V súlade s tým, si SZH zabezpečuje výhradné nadobúdanie majetkových práv k takýmto dielam.

**Článok 3**

**Členstvo v SZH**

1. Členstvo v SZH je dobrovoľné. Členom SZH sa môže stať žiadateľ, ktorý splní podmienky stanovené predpismi SZH. Podmienky a postup prijatia za člena SZH stanovujú tieto stanovy a následné vedenie zdrojovej evidencie upravuje interný predpis SZH.

2. Členstvom v SZH člen prejavuje svoju vôľu a súhlas podriadiť sa platným pravidlám SZH, ktoré sú vyjadrené v stanovách a ostatných predpisoch SZH, ako aj rozhodnutiam orgánov SZH.

3. SZH má riadnych a čestných členov.

4. Riadnymi členmi SZH môžu byť fyzické ako aj právnické osoby. SZH vedie zdrojovú evidenciu osôb s jej príslušnosťou. O fyzických osobách vedie v zdrojovej evidencii údaje v rozsahu podľa osobitného predpisu[[8]](#footnote-8). Každý člen môže kedykoľvek v súlade s týmito stanovami zo združenia vystúpiť.

5**.** **Riadne členstvo právnických osôb (ďalej aj iba „členstvo“):**

5.1. Členom SZH môže byť právnická osoba, a to:

1. športový klub (ďalej aj iba ako „klub“ alebo „kluby“) zapísaný v registri právnických osôb v športe podľa osobitného predpisu[[9]](#footnote-9), ktorý vykonáva športovú činnosť týkajúcu sa hádzanej,
2. športová organizácia, ktorá združuje odborné zložky ako sú asociácie rozhodcov hádzanej, trénerov hádzanej a pod. (ďalej spoločne aj iba ako „asociácie“), zapísaná v registri právnických osôb v športe podľa osobitného predpisu[[10]](#footnote-10) s predmetom alebo cieľom činnosti športovou činnosťou v oblasti hádzanej,
3. krajské zväzy hádzanej s územnou pôsobnosťou podľa územného členenia Slovenskej republiky (ďalej aj iba „KZH“), zapísané v registri právnických osôb v športe podľa osobitného predpisu[[11]](#footnote-11) s predmetom alebo cieľom činnosti športovou činnosťou v hádzanej

(kluby, asociácie, KZH ďalej spolu aj iba ako „športová organizácia“ alebo „športové organizácie“).

5.2. Športová organizácia, ktorá má záujem stať sa riadnym členom SZH (ďalej aj iba „žiadateľ“), je povinná podať SZH záväznú písomnú prihlášku (ďalej aj iba „prihláška“). K prihláške je žiadateľ povinný priložiť:

a) originál alebo úradne overenú kópiu aktuálneho znenia zakladajúceho dokumentu, ktorým sa rozumejú stanovy, zakladacia listina, zakladateľská listina, spoločenská zmluva, zakladateľská zmluva, zriaďovacia listina alebo iný dokument preukazujúci založenie alebo zriadenie športovej organizácie (ďalej aj iba „zakladajúci dokument“),

b) zoznam funkcionárov, t.j. zoznam orgánov s uvedením ich členov a s vyznačením štatutárneho orgánu a spôsobu konania tohto štatutárneho orgánu za žiadateľa, vrátane písomného vyhlásenia žiadateľa, že zmenu funkcionárov, vrátane člena, resp. členov štatutárneho orgánu, bude SZH oznamovať bez meškania, pričom funkcionári musia byť zapísaní v registri fyzických osôb v športe podľa osobitného predpisu[[12]](#footnote-12),

c) písomné vyhlásenie žiadateľa o tom, že bude dodržiavať predpisy a rozhodnutia SZH, EHF a IHF,

d) písomné vyhlásenie žiadateľa o tom, že je uzrozumený s tým, že v prípade zániku členstva nezanikajú jeho finančné a iné záväzky voči SZH, ktoré mu vznikli v čase členstva,

e) písomný súhlas každého funkcionára, vrátane všetkých členov štatutárneho orgánu žiadateľa o tom, že súhlasí so spracúvaním svojich osobných údajov

pre potreby SZH, s obsahom a v rozsahu potrieb SZH, a to všetko podľa platných

právnych predpisov Slovenskej republiky.[[13]](#footnote-13)

5.3. SZH poskytne žiadateľovi vzor prihlášky ako aj vzory písomných vyhlásení a súhlasov podľa predchádzajúceho bodu. Žiadateľ je povinný poskytnúť SZH údaje v rozsahu údajov zapisovaných do registra právnických osôb v športe.

5.4. Žiadateľ, ktorý si podal prihlášku je povinný zaplatiť členský príspevok na činnosť SZH vo výške a v čase určenom SZH.

5.5. Ak žiadateľ splní podmienky podľa bodov 5.2. až 5.4. tohto článku, rozhodne výkonný výbor o prijatí žiadateľa za člena SZH a žiadateľ sa stáva členom ku dňu prijatia rozhodnutia.

5.6. Ak výkonný výbor z dôvodov hodných osobitného zreteľa uvedených v čl. 20, bode 1. stanov má za to, že žiadateľa nie je možné prijať za člena, je povinný predložiť vec na rozhodnutie najbližšej konferencii.

6. **Riadne členstvo fyzických osôb (ďalej aj iba „členstvo“):**

6.1. Riadne členstvo fyzických osôb:

a) je u členov klubov alebo asociácií, ktoré sú členmi SZH, odvodené od ich členstva v príslušnom klube alebo asociácií a nadobúda sa spôsobom a postupom podľa bodu 6.7. tohto článku stanov,

b) v inom prípade ako podľa písm. a) vzniká na základe rozhodnutia výkonného výboru.

6.2. Fyzická osoba, ktorá má záujem stať sa členom SZH (ďalej aj iba „žiadateľ“) a nie je členom klubu alebo asociácie, je povinná podať SZH záväznú písomnú prihlášku. K prihláške je žiadateľ povinný priložiť:

a) písomné vyhlásenie žiadateľa o tom, že bude dodržiavať predpisy a rozhodnutia SZH, EHF a IHF,

b) písomné vyhlásenie žiadateľa o tom, že je uzrozumený s tým, že v prípade zániku členstva nezanikajú jeho finančné a iné záväzky voči SZH, ktoré mu vznikli v čase členstva,

c) písomný súhlas žiadateľa o tom, že súhlasí so spracúvaním svojich osobných údajov pre potreby SZH, s obsahom a v rozsahu podľa potrieb SZH, a to všetko podľa platných právnych predpisov Slovenskej republiky[[14]](#footnote-14),

d) v prípade osôb mladších ako 15 rokov rodný list alebo jeho kópiu alebo preukaz poistenca a priloženie jeho kópie, v prípade osôb starších ako 15 rokov občiansky preukaz a priloženie jeho fotokópie, pričom kópie týchto dokladov verifikuje vždy porovnaním s originálom pracovník SZH, ktorý zabezpečuje evidenciu (resp. v prípade podľa bodu 6.7. týchto stanov pracovník toho klubu, ktorého členom je žiadateľ).Za osoby mladšie ako 15 rokov koná zákonný zástupca, ktorý predloží svoj občiansky preukaz.

6.3. SZH poskytne žiadateľovi vzor prihlášky ako aj vzory písomných vyhlásení a súhlasov podľa predchádzajúceho bodu. Žiadateľ je povinný poskytnúť SZH údaje v rozsahu údajov zapisovaných do registra fyzických osôb v športe.

6.4. Žiadateľ, ktorý si podal prihlášku s prílohami, je povinný zaplatiť členský príspevok na činnosť SZH vo výške a v čase určenom SZH.

6.5. Ak žiadateľ splní podmienky podľa bodov 6.2. až 6.4. tohto článku rozhodne výkonný výbor o prijatí žiadateľa za člena SZH a žiadateľ sa stáva členom ku dňu prijatia rozhodnutia.

6.6. Ak výkonný výbor z dôvodov hodných osobitného zreteľa uvedených v čl. 20, bode 1. stanov má za to, že žiadateľa nie je možné prijať za člena, je povinný predložiť vec na rozhodnutie najbližšej konferencii.

6.7. Športová organizácia, ktorá je členom SZH, po prijatí fyzickej osoby za svojho člena a na základe jej súhlasu, podá za člena záväznú písomnú prihlášku SZH, ktorej obsah a vyhlásenia sú totožné s prihláškou a vyhláseniami podľa bodu 6.2. tohto článku stanov. SZH na základe toho potvrdí členstvo fyzickej osoby v SZH a to tak, že výkonný výbor vezme uvedené na vedomie a SZH následne vykoná evidenciu člena bez vydania rozhodnutia. Evidencia sa uskutoční postupom a podľa podmienok stanovených v predpise SZH. Takáto fyzická osoba sa stáva členom SZH dňom evidencie za člena SZH. Výkonný výbor je však oprávnený z dôvodov hodných osobitného zreteľa uvedených v čl. 20. bode 1. stanov odoprieť členstvo v SZH fyzickej osobe, ktorá je členom klubu, či asociácie a v takomto prípade je výkonný výbor povinný predložiť vec na rozhodnutie najbližšej konferencii. Pri podaní žiadosti sa platí členský príspevok na činnosť SZH vo výške a v čase určenom SZH.

6.8. V prípade neplnoletej osoby (mladšej ako 18 rokov) koná a prihlášku podpisuje, vrátane všetkých vyhlásení, za žiadateľa jeho zákonný zástupca.

7. **Čestné členstvo:**

7.1.Čestnými členmi SZHsa môžu stať fyzické ako aj právnické osoby, ktoré sa obzvlášť zaslúžili o rozvoj alebo propagáciu slovenskej hádzanej. Čestné členstvo SZH sa nadobúda:

a) na základe rozhodnutia konferencie na návrh výkonného výboru alebo

b) priamo (automaticky) uvedením do Siene slávy slovenskej hádzanej (ďalej aj iba „Sieň slávy“) s výnimkou osôb, ktoré budú uvedené do Siene slávy „in memoriam“.

7.2. Čestní členovia SZH sa môžu zúčastňovať zasadnutia konferencie bez práva hlasovať.

8. **Zánik členstva:**

8.1. Členstvo v SZH zaniká:

a) u právnickej osoby - športovej organizácie jej zrušením, a to ku dňu jej zrušenia,

b) u právnickej alebo fyzickej osoby vystúpením na základe jej písomnej žiadosti, a to ku dňu doručenia žiadosti SZH,

c) u právnickej alebo fyzickej osoby jej vylúčením,

d) u fyzickej osoby jej úmrtím,

e) zánikom SZH.

8.2. O neprijatí za člena SZH a o vylúčení člena zo SZH rozhoduje konferencia. Vylúčený člen je povinný splniť si všetky svoje záväzky vyplývajúce zo stanov, ako aj ostatných predpisov, smerníc, rozhodnutí a uznesení orgánov SZH všetkých stupňov, ktoré mu vznikli do momentu zániku jeho členstva v SZH.

8.3. O vylúčení člena zo SZH môže rozhodnúť aj disciplinárna komisia SZH na základe závažného disciplinárneho previnenia.

9. **Sieň slávy SZH:**

9.1. Člen alebo členovia SZH, vrátane bývalých členov SZH, ktorí sa významne zaslúžil o rozvoj slovenskej hádzanej doma alebo v zahraničí, môžu byť za svoju celoživotnú prácu uvedení do Siene slávy slovenskej hádzanej (ďalej aj iba „Sieň slávy“). Každý člen SZH prijatý do Siene slávy má bezplatný vstup, a to pre dve osoby, na všetky hádzanárske podujatia organizované v Slovenskej republike.

9.2. Nominačný ako aj rozhodovací proces a postup uvedenia do Siene slávy upravuje interný predpis SZH.

9.3. Uvedenie do Siene slávy predstavuje najvyššie ocenenie SZH najvýraznejších osobností slovenskej hádzanej a zakladá aj čestné členstvo SZH s výnimkou osôb, ktoré sú takto ocenené „in memoriam“.

**Článok 4**

**Práva a povinnosti členov SZH**

1. Základné práva riadnych členov:

1.1. právo zúčastňovať sa na činnosti SZH, na súťažiach a/alebo akciách riadených a/alebo organizovaných SZH,

1.2. právo voliť a podieľať sa na tvorbe orgánov SZH podľa týchto stanov,

1.3. právo navrhnúť kandidáta na volenú funkciu v orgánoch SZH,

1.4. právo byť volený do orgánov SZH a v prípade, ak ide o voľbu zástupcu záujmovej skupiny osôb s príslušnosťou k SZH, kandidáta navrhujú osoby z tejto záujmovej skupiny,

1.5. právo predkladať návrhy a vyslovovať názory, podávať sťažnosti, upozorňovať na prípadné nedostatky,

1.6. právo podávať opravné prostriedky voči rozhodnutiam orgánov v súlade s predpismi SZH,

1.7. právo byť informovaný a požadovať informácie o záležitostiach SZH prostredníctvom príslušných orgánov,

1.8. právo používať výhody poskytované členom SZH,

a to všetko v rozsahu a za podmienok stanovených týmito stanovami a ostatnými predpismi SZH.

2. Základné povinnosti riadnych členov sú najmä:

2.1. platiť ročný členský príspevok na činnosť SZH určený SZH,

2.2. povinnosť dodržiavať stanovy SZH, predpisy a smernice SZH, ako aj rozhodnutia a uznesenia orgánov SZH,

2.3. povinnosť dodržiavať predpisy, rozhodnutia a uznesenia orgánov IHF, EHF, či iných organizácií, ktorých je SZH členom,

2.4. povinnosť uhrádzať poplatky a/alebo príspevky určené predpismi SZH, a to v čase a vo výške určenej predpismi SZH,

2.5. povinnosť aktívne podporovať ciele SZH a prispievať k ich napĺňaniu, vrátane povinnosti zdržať sa konania, ktoré by bolo v rozpore s týmito cieľmi a v rozpore so záujmom propagácie hádzanej prostredníctvom verejných komunikačných prostriedkov,

2.6. povinnosť dodržiavať zásady a pravidlá športového správania, čestnosti, lojality, fair play a boja proti dopingu (t.j. antidopingové pravidlá), opatrenia proti manipulácií priebehu a výsledkov súťaží a proti iným negatívnym javom v športe,

2.7. chrániť a podporovať svojím konaním a správaním dobré meno SZH a slovenskej hádzanej,

2.8. v prípade členov SZH právnických osôb povinnosť zosúladiť svoje zakladajúce dokumenty a ostatné záväzné predpisy so stanovami a ostatnými predpismi SZH,

2.9. v prípade členov SZH právnických osôb povinnosť písomne oznamovať SZH všetky právne relevantné zmeny, a to do 7 dní odo dňa kedy k zmene došlo, najmä ak ide o zmeny zakladajúcich dokumentov, identifikačných údajov, zmeny funkcionárov, štatutárnych zástupcov ako aj iné skutočnosti, ktoré majú vplyv na členstvo v SZH, a to najmä zrušenie právnickej osoby, ale aj začatie a ukončenie výkonu rozhodnutia voči právnickej osobe, či začatie a ukončenie konkurzného konania alebo reštrukturalizácie alebo zamietnutie návrhu na vyhlásenie konkurzu pre nedostatok majetku, či vstup do likvidácie a skončenie likvidácie.

3. Práva a povinností čestných členov SZH:

3.1. právo podávať orgánom SZH pripomienky a návrhy,

3.2. právo zúčastňovať sa na zasadnutí konferencie bez práva hlasovať,

3.3. právo podľa svojich možností šíriť dobré meno  SZH a podporovať ciele SZH.

**Článok 5**

**Orgány SZH**

1. Orgánmi SZH sú:

a) konferencia SZH (ďalej aj iba „konferencia“),

b) kontrolná komisia SZH (ďalej aj iba „kontrolná komisia“), ktorej predseda vykonáva funkciu kontrolóra podľa osobitného predpisu[[15]](#footnote-15),

c) prezident SZH (ďalej aj iba „prezident“),

d) výkonný výbor SZH (ďalej aj iba „výkonný výbor“),

e) disciplinárna komisia SZH (ďalej aj iba „disciplinárna komisia“),

f) orgán pre riešenie sporov SZH (ďalej aj iba „orgán pre riešenie sporov“).

2. Operatívne činnosti vykonávajú komisie výkonného výboru SZH, a to:

a) komisia mládeže,

b) komisia rozhodcov a delegátov,

c) legislatívna komisia,

d) športovo - technická komisia,

e) trénersko - metodická komisia,

f) komisia krajských zväzov hádzanej,

(ďalej spoločne tieto komisie aj iba ako „komisie“).

3. Každá fyzická osoba so spôsobilosťou na právne úkony v plnom rozsahu môže kandidovať na volenú funkciu v orgánoch SZH, ak ju navrhne člen SZH a to tak, že ak nie je členom SZH, tak v prípade zvolenia sa stane členom SZH, ak stanovy neurčujú inak. Ak ide o voľbu zástupcu záujmovej skupiny s príslušnosťou k SZH, kandidátov navrhujú osoby z tejto záujmovej skupiny. Do volených orgánov SZH môže byť zvolená fyzická osoba (ďalej aj iba „kandidát“), ktorá spĺňa nasledovné podmienky:

3.1. vek 18 rokov,

3.2. je členom SZH alebo súhlasí s členstvom SZH v prípade zvolenia,

3.3. je bezúhonná,

3.4. neporušila pravidlá a opatrenia proti dopingu (t.j. antidopingové pravidlá), opatrenia proti manipulácií priebehu a výsledkov súťaží a iné opatrenia proti negatívnym javom v športe,

3.5. súhlasí so svojou kandidatúrou,

3.6. ďalšie podmienky, ktoré sa viažu ku konkrétnemu orgánu SZH alebo k členstvu v orgáne SZH a sú potrebné pre riadny, profesionálny a odborný výkon orgánu alebo členstva v orgáne SZH, ktoré určujú stanovy alebo osobitné predpisy[[16]](#footnote-16).

4. Za fyzickú osobu, ktorá porušila antidopingové pravidlá a opatrenia proti manipulácii priebehu a výsledku súťaži a iné opatrenia proti negatívnym javom v športe sa považuje fyzická osoba, ktorej bol právoplatne uložený trest za takéto konanie v posledných piatich rokoch.

5. Podmienka bezúhonnosti podľa bodu 3.3. tohto článku stanov musí byť splnená po celý čas výkonu funkcie. Za bezúhonnú sa považuje fyzická osoba, ktorá nebola právoplatne odsúdená za:

5.1. zločin,

5.2. úmyselný trestný čin proti životu a zdraviu, úmyselný trestný čin proti slobode a ľudskej dôstojnosti, úmyselný trestný čin proti rodine a mládeži, úmyselný trestný čin všeobecne nebezpečný, úmyselný trestný čin proti republike, úmyselný trestný čin proti poriadku vo verejných veciach, úmyselný trestný čin proti iným právam a slobodám,

5.3. iný trestný čin ako je uvedený v bodoch 5.1. a 5.2. spáchaný so zbraňou, násilím, hrozbou bezprostredného násilia, hrozbou inej ťažkej ujmy alebo s použitím nátlaku, alebo

5.4. trestný čin podľa bodov 5.1. až 5.3., trestný čin proti majetku alebo hospodársky trestný čin, ak ide o kontrolóra alebo člena štatutárneho orgánu športovej organizácie.

6. Za bezúhonného sa považuje aj ten, komu bolo odsúdenie za trestný čin podľa bodu 5. tohto článku stanov zahladené alebo sa na neho hľadí, akoby nebol za takýto čin odsúdený. Svoju bezúhonnosť kandidát preukazuje písomným čestným vyhlásením alebo výpisom z registra trestov nie starším ako tri mesiace v prípade určenom osobitným predpisom[[17]](#footnote-17). Stratu bezúhonnosti je zvolený funkcionár povinný bezodkladne oznámiť SZH.

7. Za súhlas s kandidatúrou sa považuje písomný súhlas fyzickej osoby s presným určením orgánu SZH, ku ktorému sa kandidatúra viaže, spolu s priložením nasledovných písomných príloh:

7.1. stručný životopis kandidáta obsahujúci údaje o jeho profesijnom a športovom pôsobení,

7.2. súhlas so spracovaním osobných údajov v SZH v  súvislosti s voľbou a prípadným zvolením a pôsobením v príslušnom orgáne SZH,

7.3. súhlas so zverejnením svojej podobizne zachytenej na obrazový záznam alebo audiovizuálny záznam z konania sa konferencie SZH, ak kandidáta volí konferencia SZH, a to na informačné a propagačné účely SZH,

7.4. čestné vyhlásenie kandidáta o jeho spôsobilosti na právne úkony bez obmedzenia a čestné vyhlásenie preukazujúce jeho bezúhonnosť.

8. Orgány SZH s rozhodovacou pôsobnosťou vykonávajú svoju pôsobnosť nezávisle od iných orgánov SZH.

9. Štatutárny orgán ako aj členovia orgánov SZH sú povinní vykonávať svoju funkciu s náležitou starostlivosťou a pri rozhodovaní zohľadniť stanoviská kontrolóra a odborných orgánov, ak sa od ich stanoviska odchýlia, sú povinní svoje rozhodnutie zdôvodniť a zverejniť spolu s príslušným stanoviskom.

10. Funkčné obdobie orgánov SZH, s výnimkou kontrolnej komisie, je štvorročné, ak ustanovenia stanov neobsahujú inú úpravu. Funkčné obdobie kontrolnej komisie je päťročné, vrátane predsedu, ktorý vykonáva funkciu kontrolóra podľa osobitného predpisu[[18]](#footnote-18), ak ustanovenia stanov v osobitnom prípade neobsahujú inú úpravu.

11. Členovia orgánov SZH, ktorým uplynulo funkčné obdobie, sú oprávnení vykonávať nevyhnutné úkony a činnosť na zabezpečenie fungovania SZH a športovej činnosti jeho členov až do zvolenia alebo ustanovenia nových členov orgánov.

12. Zápisnica zo zasadnutia konferencie, výkonného výboru a kontrolnej komisie obsahuje:

12.1. schválený program zasadnutia,

12.2. prezenčnú listinu, zápisnice o zvolení člena orgánu podľa osobitného zákona (§ 19 ods. 1 písm. c) zákona o športe) a písomné splnomocnenia, ak boli predložené,

12.3. zoznam podkladov k jednotlivým bodom programu a spôsob prístupu k nim,

12.4. dôležité vyjadrenia členov orgánu k jednotlivým bodom programu,

12.5. rozhodnutia prijaté k jednotlivým bodom programu vrátane výsledkov hlasovania a odlišného stanoviska člena, ktorý nesúhlasil s prijatým rozhodnutím alebo s jeho odôvodnením, ak o to požiada,

12.6. meno, priezvisko a podpis predsedajúceho a zapisovateľa.

13. Zápisnica zo zasadnutia konferencie, výkonného výboru a kontrolnej komisie sa zašle všetkým osobám oprávneným zúčastniť sa zasadnutia príslušného orgánu najneskôr do 25 dní odo dňa zasadnutia.

**Článok 6**

**Konferencia SZH**

1. Najvyšším orgánom SZH je konferencia.

2. Členovia konferencie oprávnení hlasovať, t.j. delegáti s hlasovacím právom, sú zástupcovia riadnych členov, ktorí majú splnené záväzky voči SZH a sú určení kľúčom delegátov takto:

2.1. 8 delegátov s právom hlasovať za KZH a to tak, že každý KZH má jedného delegáta s právom hlasovať,

* 1. zástupcovia zvolení športovými klubmi na zasadnutí najvyššieho orgánu príslušného KZH, pod ktorý kluby patria, a to podľa počtu družstiev v rámci daného KZH tak, že na 7 družstiev pripadá 1 delegát s právom hlasovať, pričom družstvom sa rozumie každé družstvo súťažiace v ktorejkoľvek úrovni súťaže riadenej SZH alebo KZH okrem prípraviek,

2.3. 1 zástupca zastupujúci športovcov zvolený najvyšším orgánom z kandidátov, ktorých navrhne najmenej 50 športovcov,

2.4. 1 zástupca za združenie (asociáciu) trénerov,

2.5. 1 zástupca za združenie (asociáciu) rozhodcov,

2.6. 1 zástupca za združenie (asociáciu) delegátov.

3. Delegátom môže byť iba fyzická osoba, ktorá dovŕšila osemnásty rok a má zaplatený členský príspevok. Delegát je povinný pred začatím konferencie predložiť identifikačným dokladom, t.j. občianskym preukazom. Delegátom s právom hlasovať podľa bodu 2.1. je vždy štatutárny orgán KZH alebo ním písomne splnomocnená osoba, ktorá je povinná predložiť písomné splnomocnenie.

Volený delegát s právom hlasovať podľa bodu 2.2. tohto článku stanov sa zúčastňuje na zasadnutí konferencie osobne alebo ho môže zastúpiť jeho náhradník zvolený rovnakým spôsobom. Volený delegát s právom hlasovať alebo jeho náhradník preukazuje oprávnenie zúčastniť sa zasadnutia konferencie SZH predložením zápisnice o svojom zvolení (t.j. zápisnice zo zasadnutia najvyššieho orgánu príslušného KZH).

Delegáta - zástupcu športovcov volí najvyšší orgán, z kandidátov, ktorých navrhne najmenej 50 športovcov. Návrh na kandidáta na zástupcu športovcov v najvyššom orgáne sa preukazuje písomným návrhom minimálne 50 športovcov, ktorí sú členmi SZH, a ktorého obsah určí výkonný výbor tak, že vydá jednotný návrhový hárok, ktorý musí obsahovať meno, priezvisko, bydlisko a vlastnoručný podpis športovca, ktorý kandidáta podporil.

Zástupcom asociácie podľa bodov 2.4., 2.5. a 2.6. je štatutárny orgán asociácie alebo ním splnomocnená osoba, ktorá je povinná predložiť písomné splnomocnenie.

Vyššie uvedené doklady delegáti s právom hlasovať priložia k prezenčnej listine konferencie. Nepredloženie týchto dokladov alebo zrejmý rozpor s požiadavkou na tieto doklady spôsobí, že delegát nebude oprávnený hlasovať na konferencii.

4. Každý delegát s právom hlasovať má jeden hlas. Delegátom s právom hlasovať nemôže byť funkcionár SZH len na základe výkonu funkcie v orgáne SZH.

5. Zasadnutia konferencie sa okrem delegátov s právom hlasovať zúčastňuje prezident SZH, členovia výkonného výboru SZH, členovia kontrolnej komisie SZH, viceprezidenti SZH, čestní členovia SZH, generálny sekretár a pracovníci sekretariátu SZH, či iní pozvaní hostia, a to bez hlasovacieho práva (ďalej tiež aj iba ako „delegáti bez práva hlasovať“).

6. Zasadnutie konferencie môže byť riadne alebo mimoriadne.

7. Riadne zasadnutie konferencie sa koná najmenej raz za rok, a to najneskôr do 30. júna príslušného kalendárneho roka.

8. Mimoriadne zasadnutie konferencie sa zvoláva v mimoriadnom prípade, ktorý neznesie odklad.

9. Mimoriadne zasadnutie konferencie môže zvolať:

9.1. nadpolovičná väčšina členov SZH, ktorí hrajú v príslušnom súťažnom ročníku dlhodobú súťaž riadenú SZH a/alebo KZH,

9.2. výkonný výbor SZH,

9.3. kontrolná komisia SZH alebo jej predseda, ktorý vykonáva funkciu kontrolóra podľa osobitného predpisu[[19]](#footnote-19),

9.4. ktorýkoľvek člen SZH, ak uplynulo funkčné obdobie členov orgánov SZH a noví členovia orgánov na ďalšie obdobie neboli zvolení.

10. Riadne zasadnutie konferencie zvoláva prezident.

11. Riadne aj mimoriadne zasadnutie konferencie sa zvoláva pozvánkou, a to v písomnej alebo elektronickej podobe, ktorá sa osobám oprávneným zúčastniť sa na zasadnutí konferencie (t.j. delegátom s právom hlasovať podľa bodu 2. a ostatným delegátom podľa bodu 5. tohto článku stanov) zasiela spolu s návrhom programu zasadnutia a podkladmi na zasadnutie, a to najmenej 7 dní pred dňom konania sa zasadnutia konferencie. Podklady na zasadnutie konferencie je možné delegátom doručiť prostredníctvom poskytovateľa poštových služieb alebo do elektronickej schránky adresáta, príp. iným spôsobom v súlade s osobitným predpisom[[20]](#footnote-20).

12. Ak v programe zasadnutia konferencie bude aj voľba orgánov alebo členov orgánov SZH, tak každý člen môže navrhnúť kandidáta na volenú funkciu, a to najneskôr 7 dní pred termínom konania sa konferencie. SZH je povinný zverejniť na svojom webovom sídle a v informačnom systéme športu kandidátov na členov orgánov SZH vrátane ich navrhovateľa najneskôr tri dni pred dňom konania volieb.

13. SZH v súvislosti so zasadnutím konferencie zverejňuje na svojom webovom sídle a v informačnom systéme športu informácie v rozsahu podľa osobitného predpisu[[21]](#footnote-21).

14. Konferencia má tieto právomoci:

14.1. schvaľovať zmeny stanov a dodatky k stanovám,

14.2. voliť a odvolávať prezidenta SZH a ostatných členov výkonného výboru SZH,

14.3. voliť a odvolávať predsedu a podpredsedu kontrolnej komisie SZH, pričom predseda kontrolnej komisie vykonáva funkciu kontrolóra podľa osobitného predpisu21 a na odvolanie predsedu kontrolnej komisie je potrebná 2/3 väčšina hlasov všetkých delegátov s právom hlasovať a musí sa uviesť aj dôvod odvolania,

14.4. voliť a odvolávať členov kontrolnej komisie SZH,

14.5. voliť a odvolávať predsedu a podpredsedu disciplinárnej komisie SZH,

14.6. voliť a odvolávať predsedu a podpredsedu orgánu pre riešenie sporov SZH,

14.7. voliť a odvolávať predsedu športovo-technickej komisie SZH,

14.8. rozhodovať o neprijatí za člena SZH,

14.9. rozhodovať o vylúčení člena zo SZH, s výnimkou ak o vylúčení člena rozhodne disciplinárna komisia na základe závažného disciplinárneho previnenia,

14.10. rozhodovať o reorganizácií súťaží,

14.11. schvaľovať uzatvorenie zmluvných vzťahov SZH, ak hodnota plnenia zo zmluvy je vyššia ako 1,500.000 EUR a pri zmluvách uzatváraných s príslušným orgánom štátnej moci, napr. ministerstvom podľa osobitného predpisu[[22]](#footnote-22) a zmluvách prostredníctvom ktorých SZH realizuje účel určený príslušným orgánom štátnej moci, napr. ministerstvom, postupom a spôsobom dohodnutým v zmluvách s príslušným orgánom štátnej moci, schvaľovať uzatvorenie zmluvných vzťahov, ak hodnota plnenia zo zmluvy je vyššia ako 5,000.000 EUR,

14.12. rozhodovať o vytvorení obchodnej spoločnosti podľa čl. 2, bodu 4. týchto stanov alebo obchodnej spoločnosti, ktorej spoločníkom alebo akcionárom je SZH,

14.13. rozhodovať o prevode obchodného podielu alebo akcií v obchodnej spoločnosti podľa čl. 2, bodu 4. stanov alebo v obchodnej spoločnosti, ktorej spoločníkom alebo akcionárom je SZH,

14.14.prerokovať správu o činnosti SZH za obdobie od poslednej konferencie (ďalej iba „uplynulé obdobie“),

14.15.prerokovať správu o hospodárení SZH za uplynulé obdobie,

14.16. prerokovať správu kontrolnej komisie SZH za uplynulé obdobie,

14.17. prerokovať správu o činnosti výkonného výboru za uplynulé obdobie,

14.18. prerokovať a brať na vedomie správy o činnosti asociácií, združení a odborných komisií SZH,

14.19. rozhodovať o vstupe alebo o zrušení členstva SZH v IHF, EHF, SOV a iných orgánoch a združeniach, v ktorých je SZH členom,

14.20. rozhodovať o zrušení SZH dobrovoľným rozpustením alebo zlúčením s iným združením, v prípade zrušenia SZH dobrovoľným rozpustením rozhodovať o určení likvidátora (viď čl. 21 stanov),

14.21. schvaľovať symboly SZH,

14.22. prerokovať výročnú správu SZH vyhotovenú v súlade s osobitným predpisom[[23]](#footnote-23),

14.23. rozhodnúť o výške ročného príspevku na športovú činnosť SZH, pričom za tento príspevok sa považuje aj členský príspevok na činnosť SZH,

14.24. schvaľovať výšku alebo spôsob určenia odmeny a náhrady za stratu času pre kontrolóra,

14.25. rozhodovať o čestnom členstve SZH,

14.26.rozhodnúť o iných záležitostiach, ktoré do pôsobnosti konferencie zveruje osobitný predpis[[24]](#footnote-24) alebo ktoré si konferencia vyhradí,

14.27.rozhodovať o odvolaní člena disciplinárnej komisie a orgánu pre riešenie sporov.

15. Termín, miesto konania a program zasadnutia konferencie určí výkonný výbor. Zasadnutie konferencie nie je prístupné verejnosti, s výnimkou pozvaných hostí.

16. Zasadnutie konferencie sa riadi rokovacím poriadkom (ďalej aj iba „rokovací poriadok“), ktorý schvaľuje konferencia. Rokovací poriadok navrhuje výkonný výbor a obsahuje najmä program konferencie, pravidlá pre predkladanie návrhov a pripomienok a pravidlá pre diskusiu. Program zasadnutia a rokovací poriadok, ako aj návrhy na zmenu schvaľuje konferencia na začiatku zasadnutia. V otázke, ktorá nie je súčasťou schváleného programu, môže konferencia prijať len odporúčania a stanoviská.

17. Voľby do orgánov SZH sa vykonávajú na zasadnutí konferencii. V prípade, že predmetom programu konferencie budú aj voľby orgánov SZH, konferencia schvaľuje aj volebný poriadok (ďalej aj iba „volebný poriadok“), ktorého návrh pripraví výkonný výbor. Prípravu a riadny priebeh volieb do orgánov SZH zabezpečuje volebná komisia, ktorú volí konferencia. Úlohou volebnej komisie je prijímať a spracúvať návrhy kandidátov na funkcie orgánov SZH, ktoré volí konferencia, ako aj overovať súhlas s kandidatúrou a splnenie podmienok určených podľa stanov. Volebná komisia rozhoduje nadpolovičnou väčšinou hlasov všetkých svojich členov. Úlohy volebnej komisie počas konferencie upraví volebný poriadok. Voľby do orgánov SZH môžu byť uskutočnené aj elektronickou formou v súlade s predpismi SZH.

18. Konferencia je schopná uznášať sa, ak je prítomná nadpolovičná väčšina všetkých delegátov s právom hlasovať. Rozhodnutia prijíma konferencia nadpolovičnou väčšinou prítomných delegátov s právom hlasovať, okrem rozhodnutí, na ktoré sa vyžaduje súhlas kvalifikovanej väčšiny podľa týchto stanov (viď bod 20. tohto článku stanov). Konferencia rozhoduje uznesením. Spôsob hlasovania môže byť verejný alebo tajný. Môže sa hlasovať aj prostredníctvom elektronického hlasovacieho zariadenia. Konkrétny spôsob hlasovania upraví rokovací poriadok konferencie.

19. Ak zasadnutie konferencie nie je uznášaniaschopné a ide o riadne zasadnutie konferencie, výkonný výbor je povinný opakovane zvolať riadne zasadnutie konferencie najneskôr do 60 dní od termínu zasadnutia, ktoré nebolo uznášaniaschopné. Takéto zasadnutie konferencie sa môže uskutočniť aj po 30. júni príslušného kalendárneho roka.

20. Konferencia rozhoduje:

20.1. nadpolovičnou väčšinou hlasov prítomných delegátov s právom hlasovať, ak nie je uvedené ďalej inak,

20.2. o záležitostiach podľa bodov 14.1., 14.10., 14.11., 14.12., 14.13., 14.20., 14.21. tohto článku stanov kvalifikovanou väčšinou, ktorá je určená ako 2/3 - väčšina hlasov prítomných delegátov s právom hlasovať,

20.3. o  odvolaní predsedu kontrolnej komisie, ktorý vykonáva funkciou kontrolóra podľa osobitného predpisu[[25]](#footnote-26) 2/3 väčšinou hlasov všetkých delegátov s právom hlasovať,

20.4. v prípade volieb orgánov SZH a/alebo členov orgánov SZH tak, že zvolený je ten kandidát, ktorý získa najviac hlasov prítomných delegátov. V prípade rovnosti najvyššieho počtu získaných hlasov u dvoch alebo viacerých kandidátov prebehne druhé kolo volieb, ktorého sa zúčastnia iba kandidáti, ktorí získali najvyšší rovnaký počet hlasov a zvolený je ten z nich, ktorý získa v druhom kole najvyšší počet hlasov.

21. Zasadnutie konferencie riadi prezident alebo ním určená osoba (ďalej aj iba „predsedajúci“). Konferencia si volí zapisovateľa, osoby poverené sčítaním hlasov a dvoch overovateľov zápisnice. O priebehu zasadnutia konferencie sa vyhotovuje zápisnica, ktorá obsahuje:

21.1. názov a sídlo SZH,

21.2. miesto a čas konania konferencie,

21.3. mená predsedajúceho, zapisovateľa a overovateľov zápisnice,

21.4. schválený program zasadnutia,

21.5. zoznam podkladov k jednotlivým bodom programu a spôsob prístupu k nim,

21.6. dôležité vyjadrenia členov konferencie k jednotlivým bodom programu,

21.7. rozhodnutia prijaté k jednotlivým bodom programu vrátane výsledkov hlasovania a odlišného stanoviska člena, ktorý nesúhlasil s prijatým rozhodnutím alebo s jeho odôvodnením, ak o to požiada,

21.8. prezenčnú listinu, zápisnice o zvolení, ak delegát bol volený a písomné splnomocnenia, ak boli predložené,

21.9. meno, priezvisko a podpis predsedajúceho, zapisovateľa a overovateľov zápisnice.

22. Zápisnica zo zasadnutia sa zasiela všetkým osobám oprávneným zúčastniť sa zasadnutia konferencie najneskôr do 25 dní odo dňa zasadnutia. Zápisnicu spolu s prezenčnou listinou SZH zverejňuje na svojom webovom sídle a v informačnom systéme športu najneskôr 25 dní od konania sa zasadnutia konferencie.

23. Zápisnicu z konferencie SZH uchováva po dobu 10 rokov.

**Článok 7**

**Prezident SZH**

1. Prezident je štatutárny orgán SZH. Prezident koná samostatne a za SZH podpisuje tak, že k napísanému alebo vytlačenému názvu SZH alebo k jeho pečiatke pripojí svoje meno, priezvisko, funkciu a podpis.

2. Prezident je volený konferenciou a za svoju činnosť zodpovedá konferencii.

3. Prezident je predsedom výkonného výboru.

4. Funkčné obdobie prezidenta je štvorročné, ak stanovy neurčia inak v osobitných prípadoch a začína plynúť dňom zvolenia. Tá istá osoba môže byť prezidentom bez obmedzenia počtu funkčných období.

5. Medzi úlohy prezidenta patrí:

5.1. realizovať rozhodnutia prijaté konferenciou a výkonným výborom,

5.2. konať za SZH, zastupovať a zaväzovať SZH,

5.3. riadiť činnosť výkonného výboru,

5.4. zabezpečovať fungovanie sekretariátu SZH, rozhodovať o jeho zložení, v rámci toho uzatvárať pracovné zmluvy, či iné zmluvy v zmysle Zákonníka práce alebo Občianskeho zákonníka, či Obchodného zákonníka,

5.5. vydávať organizačný poriadok SZH,

5.6. zvolávať konferenciu,

5.7. predkladať výkonnému výboru správu o hospodárení, a to raz za 3 mesiace,

5.8. koordinovať vzťahy medzi SZH a IHF, EHF, alebo ďalšími organizáciami, v ktorých má SZH členstvo,

5.9. zastupovať SZH pri rokovaniach so štátnymi orgánmi, orgánmi samosprávy, či tretími osobami,

5.10. predkladať konferencii správu o svojej činnosti, ako aj správu o stave hádzanej na Slovensku.

6. Prezident nie je oprávnený bez schválenia výkonným výborom:

6.1. uzatvárať zmluvy o úvere a/alebo zmluvy o pôžičke a/alebo leasingové zmluvy, a to vrátane uzatvárania zmlúv o budúcej zmluve, kde budúcou zmluvou by bola niektorá z uvedených zmlúv,

6.2. uzatvárať zmluvy a/alebo zriaďovať záložné právo k majetku vo vlastníctve SZH, a/alebo dávať majetok SZH ako zábezpeku a/alebo zriaďovať zabezpečovací prevod práva k majetku vo vlastníctve SZH, a to vrátane uzatvárania budúcich zmlúv, kde budúcou zmluvou by bola niektorá z uvedených zmlúv,

6.3. podpisovať akékoľvek ručiteľské záväzky alebo dohody o odpustení dlhov dlžníkom SZH.

7. Prezident má právo menovať do každej z komisií podľa čl. 9. stanov jedného člena. Toto právo nie je prezident povinný využiť. Nie je vylúčené čiastočné uplatnenie tohto práva, t.j. uplatnenie práva iba v prípade niektorých  komisií.

8.Prezident je oprávnený menovať najviac dvoch viceprezidentov SZH, ktorí reprezentujú SZH na oficiálnych športových podujatiach. Ich funkčné obdobie je totožné s funkčným obdobím prezidenta, ktorý ich menoval. Prezident je oprávnený viceprezidenta kedykoľvek odvolať. Za viceprezidenta môže byť menovaná iba osoba, ktorá je členom SZH a spĺňa podmienky podľa čl. 5, bodu 3. týchto stanov. V prípade dlhodobej neprítomnosti prezidenta, je prezident oprávnený písomne splnomocniť viceprezidenta na svoje zastupovanie v rozsahu a v čase, ktoré musia byť v plnomocenstve presne vymedzené.

**Článok 8**

**Výkonný výbor SZH**

1. Výkonný výbor je najvyšším výkonným orgánom SZH. Za svoju činnosť zodpovedá konferencii. Je oprávnený rozhodovať o všetkých veciach, ktoré nie sú zverené do kompetencií iného orgánu SZH. Na čele výkonného výboru stojí prezident, ktorý riadi činnosť výkonného výboru.

2. Výkonný výbor má 9 členov a má takéto zloženie:

2.1. prezident, ktorý je predsedom výkonného výboru,

2.2. 1 člen – predseda disciplinárnej komisie,

2.3. 1 člen – predseda komisie mládeže,

2.4. 1 člen – predseda komisie rozhodcov a delegátov,

2.5. 1 člen - predseda legislatívnej komisie,

2.6. 1 člen – predseda športovo-technickej komisie,

2.7. 1 člen – predseda trénersko-metodickej komisie,

2.8. 1 člen – predseda komisie krajských zväzov hádzanej,

2.9. 1 člen - zástupca športovcov.

3. Členovia výkonného výboru sú volení konferenciou.

4. Funkčné obdobie členov výkonného výboru je štvorročnéa začína plynúť dňom ich zvolenia, ak stanovy neurčia inak v osobitných prípadoch. Tá istá osoba môže byť členom výkonného výboru bez obmedzenia funkčných období. Kandidatúru osoby, ktorá je navrhnutá za člena výkonného výboru môže prerokovať a odporučiť príslušný KZH, do pôsobnosti ktorého navrhovaný kandidát patrí. Zástupcu športovcov do výkonného výboru navrhuje záujmová organizácia športovcov a ak takej niet, tak najmenej 50 športovcov SZH.

5. Prezident sa stáva predsedom výkonného výboru zvolením do funkcie prezidenta. Z členov výkonného výboru menuje podpredsedu, ktorý v prípade neprítomnosti prezidenta vedie rokovanie výkonného výboru.

6. Výkonný výbor je schopný uznášať sa, ak je prítomná nadpolovičná väčšina jeho členov. Každý člen, vrátane prezidenta, má 1 hlas. Výkonný výbor rozhoduje väčšinou hlasov prítomných členov. V prípade rovnosti hlasov je rozhodujúci hlas prezidenta.

7. Zasadnutia výkonného výboru sa môžu zúčastniť viceprezidenti SZH, generálny sekretár, zapisovateľ a pozvaní hostia bez práva hlasovať. Právo zúčastniť sa na zasadnutí výkonného výboru má aj predseda kontrolnej komisie, prípadne člen tejto komisie, ktorého tým poveril predseda, a to bez práva hlasovať.

8. O zvolaní zasadnutia výkonného výboru rozhoduje prezident. Zasadnutia riadi prezident alebo ním poverený člen výkonného výboru. Výkonný výbor zasadá podľa plánu, spravidla raz za mesiac. Na návrh väčšiny členov výkonného výboru je prezident povinný do 14 dní zvolať zasadnutie výkonného výboru.

9. Zasadnutie výkonného výboru sa riadi štatútom, ktorý prijíma výkonný výbor.

10. Výkonný výbor je oprávnený najmä:

10.1. schvaľovať program rozvoja hádzanej v Slovenskej republike,

10.2. zabezpečovať plnenie úloh, ktorými ho poverila konferencia,

10.3. pripravovať a schvaľovať materiály a návrhy na rokovania konferencie,

10.4. rozhodovať o všetkých  otázkach týkajúcich sa reprezentácie, vrátanie poverenia a odvolávania reprezentačných trénerov,

10.5. podieľať sa na výchove športových odborníkov,

10.6. prijímať predpisy SZH (disciplinárny poriadok, registračný poriadok, prestupový poriadok a iné) a schvaľovať ich zmeny s výnimkou stanov,

10.7. odvolávať tých členov komisií SZH, ktorých výkonný výbor menoval, zvolil, schválil, ak tieto stanovy neurčujú inak (bod 14.28., čl. 6. stanov),

10.8. ako odvolací orgán preskúmavať rozhodnutia komisií podľa čl. 9, bodov 2.1 až 2.6. týchto

stanov a rozhodovať o odvolaniach proti rozhodnutiam týchto komisií,

10.9. preverovať podnety a vybavovať sťažnosti členov SZH podľa interných predpisov SZH,

10.10.poveriť asociácie, ktoré sú členom SZH odbornými úlohami,

10.11. zriaďovať ad hoc komisie SZH,

10.12. na návrh predsedu konkrétnej komisie SZH schvaľovať jej člena, resp. členov,

10.13. prijímať, meniť a rušiť štatút komisií,

10.14. prerokovať správy o činnosti jednotlivých komisií a ukladať komisiám úlohy,

10.15. predkladať konferencii správu o činnosti SZH a správu o hospodárení SZH,

10.16. schvaľovať rozpočet SZH,

10.17. konať o ďalších veciach, ktoré zverujú do pôsobnosti výkonného výboru tieto stanovy,

10.18. rozhodovať o všetkých veciach, ktoré nie sú zverené stanovami konferencii alebo inému orgánu SZH.

11. Výkonný výbor plní úlohu licenčného orgánu SZH, pričom predsedom licenčného orgánu je vždy prezident a podpredsedom licenčného orgánu je predseda športovo-technickej komisie.

**Článok 9**

**Odborné komisie SZH**

1. Pre zabezpečenie operatívnych a odborných úloh si výkonný výbor vytvára odborné komisie SZH, ako odborné poradné orgány. Komisie za svoju činnosť zodpovedajú v celom rozsahu výkonnému výboru.

2. Odborné komisie sú komisie podľa čl. 5, bodu 2. stanov, a to:

2.1. komisia mládeže,

2.2. komisia rozhodcov a delegátov,

2.3. legislatívna komisia,

2.4. športovo-technická komisia,

2.5. trénersko-metodická komisia,

2.6. komisia krajských zväzov hádzanej.

3. Výkonný výbor je oprávnený zriaďovať aj ďalšie komisie, a to komisie ad hoc (ďalej aj iba „ad hoc komisie“). Členov týchto ad hoc komisií, spôsob ich kreovania, ako aj ich úlohu určí výkonný výbor. Výkonný výbor je oprávnený tieto komisie ad hoc tiež kedykoľvek zrušiť.

4. Kompetencie, zvolávanie, rokovanie, prijímanie záverov, dokumentovanie činnosti komisií určuje ich štatút. Štatút komisií prijíma, mení a ruší výkonný výbor.

5. Počet členov komisií určuje štatút komisiív súlade s ustanoveniami týchto stanov.

6. Členom komisie môže byť iba plnoletá fyzická osoba, ktorá je bezúhonná a je členom SZH. Členov všetkých odborných komisií schvaľuje výkonný výbor na návrh predsedu konkrétnej komisie, pričom členov komisií musí predtým odporučiť aj príslušný KZH, do pôsobnosti ktorého navrhovaný člen komisie patrí, s výnimkou bodov 13. a 14. tohto článku stanov.Predseda komisie je povinný predložiť výkonnému výboru na schválenie za člena komisie každú osobu, ktorú odporučí KZH. Prezident je oprávnený menovať do každej komisie ďalšieho člena, avšak nie je povinný toto právo využiť.

7. Výkonný výbor je oprávnený kedykoľvek odvolať ktoréhokoľvek člena komisie a namiesto neho vymenovať inú osobu za člena komisie po prejednaní v príslušnom KZH, ak tieto stanovy neurčujú inak (bod 14.28., čl. 6. stanov, bod 14. tohto článku stanov).

8. Funkčné obdobie členov komisií je štvorročné, ak stanovy neurčia inak v osobitných prípadoch a vždy kopíruje funkčné obdobie predsedu komisie. Funkčné obdobie začína plynúť dňom ustanovenia za člena komisie. Počet funkčných období členstva v komisiách nie je obmedzený. Pri akejkoľvek zmene členov komisií počas prebiehajúceho funkčného obdobia, ako aj v prípade vymenovania člena komisie podľa bodu 7. tohto článku stanov, sa pokračuje vo funkčnom období predchodcov.

9. Za plnenie úloh a rozhodnutí zodpovedá predseda príslušnej komisie. Každá z komisií je schopná uznášať sa, ak je prítomná nadpolovičná väčšina jej členov. Komisie rozhodujú väčšinou hlasov prítomných členov, pričom každý člen, vrátane predsedu, má 1 hlas. V prípade rovnosti hlasov rozhoduje hlas predsedu.

10. Komisie sa schádzajú podľa potreby v súlade s plnením svojich úloh.

11. Komisie majú právo, prostredníctvom svojich predsedov, predkladať návrhy a prezentovať svoje pripomienky týkajúce sa odborných činností SZH vymedzených ich štatútom, priamo pri prerokovaní uvedenej problematiky vo výkonnom výbore.

12. Komisie predkladajú každoročne správu o svojej činnosti výkonnému výboru.

13. Počet členov komisie krajských zväzov hádzanej je odvodený od počtu KZH, ktoré sú členmi SZH a 2 členovia, ktorí zastupujú majstrovský klub (mužský a ženský). Zástupcovia majstrovských klubov v komisii rotujú a ich mandát v komisii trvá od 1. septembra po skončení súťažného ročníka, keď sa stali aktuálnym majstrovským klubom do 31. augusta nasledujúceho kalendárneho roka. Každý KZH a majstrovský klub má v komisii iba jedného zástupcu.

14. KZH zastupuje v komisii krajských zväzov hádzanej štatutár KZH alebo ním splnomocnená osoba. Majstrovský klub zastupuje v komisii krajských zväzov hádzanej štatutár majstrovského klubu alebo ním splnomocnená osoba.

**Článok 10**

**Disciplinárna komisia SZH**

1. Disciplinárna komisia je nezávislým orgánom SZH, ktorý ukladá sankcie a opatrenia za porušenie pravidiel súťaže, predpisov a rozhodnutí SZH. Disciplinárne konanie je táto komisia oprávnená viesť proti športovcovi, športovému odborníkovi, športovej organizácií alebo inej osobe, ktorá má príslušnosť k SZH.

2. Disciplinárna komisia vykonáva svoju pôsobnosť v súlade s pravidlami súťaže, predpismi SZH, medzinárodnými športovými pravidlami IHF a EHF a predpismi a rozhodnutiami pri dodržiavaní zásad spravodlivého procesu. Disciplinárna komisia dbá na to, aby v rozhodovaní o skutkovo a právne zhodných prípadoch alebo podobných prípadoch nevznikali neodôvodnené rozdiely.

3. Disciplinárna komisia má predsedu, podpredsedu a minimálne jedného člena, najviac však päť členov podľa pravidiel uvedených ďalej. Predsedu a podpredsedu disciplinárnej komisie volí konferencia. Ostatní členovia disciplinárnej komisie sú schvaľovaní výkonným výborom na základe návrhu príslušného KZH a to tak, že každý KZH je oprávnený navrhnúť do disciplinárnej komisii jedného zástupcu. KZH, do pôsobnosti ktorého patrí zvolený predseda a/alebo zvolený podpredseda disciplinárnej komisie, už svojich zástupcov nenavrhujú. V prípade, že predseda a podpredseda disciplinárnej komisie majú príslušnosť k tomu istému KZH, disciplinárna komisia môže mať najviac 5 ďalších členov. Ak KZH nenavrhne žiadneho zástupcu, počet členov disciplinárnej komisie sa takto automaticky zníži, nesmie byť však nižší ako traja, vrátane predsedu a podpredsedu.

4. Členovia disciplinárnej komisie musia spĺňať podmienky podľa čl. 5, bodu 3. stanov.

5. Funkčné obdobie predsedu, podpredsedu a členov disciplinárnej komisie je štvorročné, ak stanovy neurčia inak v osobitných prípadoch.

6. Status, právomoci a konanie disciplinárnej komisie upravuje disciplinárny poriadok SZH.

**Článok 11**

**Kontrolná komisia SZH**

1. Kontrolná komisia je nezávislý kontrolný orgán SZH a za svoju činnosť zodpovedá konferencii.

2. Kontrolná komisia má predsedu, podpredsedu a minimálne 1 člena. Predsedu, podpredsedu ako aj členov tejto komisie volí a odvoláva konferencia. Konferencia je oprávnená rozhodnúť o zvýšení počtu členov tejto komisie. Funkčné obdobie predsedu, podpredsedu a členov kontrolnej komisie je päťročné, ak stanovy neurčia inak v osobitných prípadoch, a začína plynúť dňom ich zvolenia konferenciou.

3. Kontrolná komisia sleduje a kontroluje dodržiavanie stanov SZH, ostatných predpisov SZH a uznesení konferencie orgánmi SZH a kontroluje hospodárenie SZH. Kontrolná komisia upozorňuje orgány SZH na nedostatky a navrhuje opatrenia na ich odstránenie. Kontrolná komisia zároveň pôsobí ako pomocný orgán kontrolóra pri plnení jeho funkcie podľa osobitného predpisu[[26]](#footnote-28).

4. Predseda kontrolnej komisie alebo ním poverený člen kontrolnej komisie je oprávnený zúčastňovať sa zasadnutí výkonného výboru ako aj komisií.

5. Pre efektívne plnenie úloh je kontrolná komisia oprávnená požadovať informácie, vyjadrenia, posudky a stanoviská od funkcionárov SZH, orgánov SZH, členov orgánov SZH, členov SZH, ako aj zamestnancov SZH.

6. Kontrolná komisia má právo nazerať do účtovných dokladov, zmlúv a iných dokumentov, vrátane zápisníc, uznesení a všetkých ostatných materiálov zo zasadnutí orgánov SZH.

7. Zasadnutia kontrolnej komisie zvoláva jej predseda podľa potreby najmenej raz za štvrťrok. Kontrolná komisia je uznášaniaschopná, ak je prítomná nadpolovičná väčšina jej členov a rozhoduje väčšinou hlasov prítomných členov, pričom každý člen, vrátane predsedu a podpredsedu, má 1 hlas. V prípade rovnosti hlasov rozhoduje hlas predsedu kontrolnej komisie. Zo  zasadnutia komisie sa vyhotovuje zápisnica, ktorá okrem programu zasadnutia a popisu priebehu zasadnutia obsahuje prijaté rozhodnutia, pokyny a upozornenia, vrátane popisu hlasovania. Prílohou zápisnice je vždy prezenčná listina.

8. Výkon funkcie člena kontrolnej komisie, predsedu a podpredsedu kontrolnej komisie je nezlučiteľný s výkonom funkcie člena v iných orgánov SZH.

**Kontrolór:**

9. Funkciu kontrolóra podľa osobitného predpisu[[27]](#footnote-29) vykonáva predseda kontrolnej komisie a je najvyšším kontrolným orgánom SZH. Kontrolór musí spĺňať podmienky na výkon funkcie ustanovené osobitným predpisom[[28]](#footnote-30). SZH je povinný zriadiť a obsadiť funkciu kontrolóra podľa osobitného predpisu32, ak má dve bezprostredne po sebe nasledujúce účtovné obdobia príjem prostriedkov zo štátneho rozpočtu presahujúci 50.000 EUR ročne, a to najneskôr do 30. júna nasledujúceho roka.

10. Funkcia kontrolóra podľa osobitného predpisu zaniká, ak:

10.1. prestane spĺňať podmienky pre výkon funkcie určené v osobitnom predpise32,

10.2. nepreukáže odbornú spôsobilosť podľa osobitného predpisu32,

10.3. o tom rozhodne disciplinárny orgán z dôvodu závažného porušenia povinnosti kontrolóra,

10.4. ho odvolá konferencia, a to 2/3 väčšinou hlasov všetkých delegátov s právom hlasovať, pričom musí byť uvedený dôvod odvolania.

11. Predseda kontrolnej komisie pri výkone funkcie kontrolóra podľa osobitného predpisu32 postupuje tak, aby sa predchádzalo závažnému porušovaniu povinnosti vyplývajúcich z právnych predpisov, predpisov a rozhodnutí SZH a na jeho základe uloženým sankciám, opatreniam a iným negatívnym dôsledkom pre SZH a osoby s príslušnosťou k SZH. Na ten účel kontrolór vykonáva konzultačnú činnosť a poradenskú činnosť pre orgány SZH a orgány jej členov.

12. Kontrolór priebežne vykonáva kontrolnú činnosť zameranú najmä na:

12.1. hospodárnosť, efektívnosť, účinnosť a účelnosť použitia verejných prostriedkov,

12.2. dodržiavanie právnych predpisov a

12.3. dodržiavanie predpisov a rozhodnutí SZH

kontrolór tiež:

12.4. vykonáva priebežnú kontrolu zápisníc zo zasadnutí konferencie a ich riadneho zverejňovania,

12.5. upozorňuje prezidenta na nesúlad povinne zverejňovaných údajov a údajov v zdrojovej evidencii,

12.6. upozorňuje prezidenta, konferenciu a výkonný výbor na zistené nedostatky a odporúča im postup, ktorý je v súlade s právnym poriadkom a predpismi SZH, pri zistení závažného nedostatku navrhuje preventívne a nápravné opatrenia a určuje lehotu na jeho odstránenie,

12.7. konzultuje postup s kontrolórom športovej organizácie, ktorá je členom SZH, pri zistení závažného nedostatku,

12.8. vykonáva konzultačnú činnosť pre kontrolórov športových organizácií, ktoré sú členmi SZH,

12.9. vypracúva výročnú správu o činnosti kontrolóra, ktorú predkladá konferencii,

12.10. posudzuje súlad priebehu zasadnutí, postupov a rozhodnutí orgánov SZH s právnymi predpismi a rozhodnutiami SZH, IHF, EHF a iných športových organizácií, ktorých je SZH členom,

12.11. zúčastňuje sa na zasadnutiach konferencie, výkonného výboru, kontrolnej komisie, ktorej predsedá, a ak to považuje za potrebné aj na zasadnutiach iných orgánov SZH,

12.12. vykonáva dozor nad prípravou a riadnym priebehom volieb členov orgánov SZH a zúčastňuje sa na zasadnutí volebnej komisie vrátane sčítavania hlasov,

12.13. vykonáva pôsobnosť podľa bodov 12.10. až 12.12. v športovej organizácii, ktorá je členom SZH.

13. Postup kontrolóra pri kontrole ustanovuje osobitný predpis32.

**Článok 12**

**Orgán pre riešenie sporov SZH**

1. Orgán pre riešenie sporov SZH rozhoduje spory, ktoré vznikajú pri športovej činnosti SZH a osôb s jeho príslušnosťou, a to:

1.1. spory vznikajúce v súvislosti so športovou činnosťou SZH a osôb s jej príslušnosťou,

1.2. preskúmava rozhodnutia orgánov športových organizácií s príslušnosťou k SZH,

1.3. preskúmava súlad predpisov športových organizácií s príslušnosťou k SZH a so stanovami SZH v časti, ktorá je pre tieto športové organizácie záväzná,

a to na základe predpisov SZH a/alebo predpisov športovej organizácie s príslušnosťou k SZH.

2. Svoju pôsobnosť vykonáva orgán pre riešenie sporov nezávisle od iných orgánov SZH. Orgán pre riešenie sporov SZH vykonáva svoju pôsobnosť v súlade s predpismi SZH, predpismi a rozhodnutiami pri dodržiavaní zásad spravodlivého procesu a dbá na to, aby v rozhodovaní o skutkovo a právne zhodných prípadoch alebo podobných prípadoch nevznikali neodôvodnené rozdiely.

3. Orgán pre riešenie sporov SZH nemôže začať vo veci konať, ak sa v tej istej veci začalo, prebieha alebo sa právoplatne skončilo konanie na inom orgáne príslušnom vo veci konať.

4. Orgán pre riešenie sporov SZH je zložený z predsedu, podpredsedu a jedného (1) člena.

5. Funkčné obdobie členov orgánu pre riešenie sporov SZH je štvorročné, ak stanovy neurčia inak v osobitných prípadoch.

6. Členovia orgánu pre riešenie sporov SZH musia spĺňať podmienky podľa čl. 5, bodu 3. stanov.

7. Status, právomoci a konanie orgánu pre riešenie sporov upravuje poriadok pre riešenie sporov SZH.

**Článok 13**

**Sekretariát SZH**

1. Na zabezpečenie plnenia úloh, a to najmä koordinačnej a administratívnej sa vytvára sekretariát SZH (ďalej aj iba „sekretariát“). O personálnom zložení sekretariátu rozhoduje prezident.

2. Koordinácia spolupráce medzi klubmi SZH, asociáciami SZH, odbornými komisiami a orgánmi SZH sa uskutočňuje prostredníctvom sekretariátu.

3. Na čele sekretariátu je generálny sekretár.

**Článok 14**

**Asociácie, únie a združenia SZH**

1. Športové organizácie združujúce športových odborníkov v hádzanej ako asociácie, únie, združenia, ktoré sú právnickými osobami, ktorých predmetom alebo cieľom činnosti je športová činnosť v oblasti hádzanej sa môžu v súlade s týmito stanovami stať riadnymi členmi SZH.

2. Úprava práv, povinností, cieľov a postavenia týchto športových organizácií  v ich zakladajúcich dokumentoch nesmie byť v rozpore s osobitným predpisom[[29]](#footnote-31)  a  týmito stanovami a predpismi EHF a IHF. Taktiež ostatné záväzné predpisy prijaté športovými organizáciami, ktoré sú členmi SZH musia byť v súlade so stanovami, smernicami o ostatnými predpismi SZH, IHF a EHF.

3. Športové organizácie na základe rozhodnutia výkonného výboru, môžu byť poverené odbornými úlohami. V plnom rozsahu zodpovedajú za vykonanie svojej odbornej činnosti uvedenej vo svojich stanovách.

4. Za plnenie úloh asociácií, únií a združení SZH zodpovedá v plnom rozsahu ich predseda (prezident).

5. Asociácie, únie alebo združenia SZH majú právo, prostredníctvom svojich prezidentov alebo predsedov, predkladať návrhy a prezentovať svoje pripomienky týkajúce sa odborných činností SZH, priamo pri prerokovaní uvedenej problematiky vo výkonnom výbore.

6. Asociácie, únie a združenia SZH predkladajú každoročne výkonnému výboru správu o svojej činnosti.

**Článok 15**

**Kluby**

1. Základným organizačným článkom SZH sú kluby, ktoré vytvárajú vhodné podmienky na vykonávanie hádzanej, organizovanie súťaží a na prípravu a účasť jednotlivcov alebo družstiev v súťaži. Vo svojej činnosti sa riadia vlastnými zakladajúcimi dokumentmi. Stanovy, smernice, ako aj ostatné predpisy SZH, ďalej aj rozhodnutia a uznesenia všetkých orgánov SZH všetkých stupňov sú pre nich záväzné. Na základe toho stanovy, štatúty, ako aj iné záväzné predpisy prijaté klubmi musia byť v súlade s osobitným predpisom[[30]](#footnote-32) a týmito stanovami, smernicami a ostatnými predpismi SZH, IHF a EHF.

2. Do súťaží riadených SZH sa môžu prihlásiť kluby v súlade s predpismi SZH. Na všetky družstvá sa v plnom rozsahu vzťahujú ustanovenia zakotvené v predpisoch SZH.

**Článok 16**

**Konflikt záujmov v rámci SZH**

1. V  podmienkach SZH platí princíp nezlučiteľností výkonu funkcie vo výkonom orgáne, kontrolnom orgáne a v orgáne pre riešenie sporov SZH. Nezlučiteľný je výkon funkcie:

1.1. v kontrolnej komisii s výkonom funkcie vo výkonnom výbore, disciplinárnej komisii, orgáne pre riešenie sporov,

1.2. prezidenta, predsedu a člena kontrolnej komisie alebo člena výkonného orgánu SZH, s výkonom funkcie v štatutárnom orgáne, kontrolnom orgáne alebo vo výkonnom orgáne dodávateľa tovarov alebo služieb pre SZH alebo jeho člena.

2. Ak v konkrétnej veci existuje alebo hrozí konflikt záujmov člena orgánu SZH alebo jeho člena, tento člen sa nesmie zúčastniť na jej prerokovaní a rozhodovaní. Ak je pochybnosť o existencii alebo o hrozbe konfliktu záujmov, rozhoduje predseda orgánu, o člena ktorého ide. Ak ide o predsedajúceho o existencii alebo o hrozbe konfliktu záujmov rozhodujú ostatní členovia orgánu tajným hlasovaním.

3. Člen orgánu SZH alebo jeho člena, ktorý rozhodoval vo veci v ktoromkoľvek stupni, je vylúčený z rozhodovania v tej istej veci v orgáne, ktorý rozhoduje v inom stupni alebo v tej istej veci vykonáva kontrolnú pôsobnosť alebo prieskumnú pôsobnosť voči konečnému rozhodnutiu orgánu SZH alebo jeho člena.

**Článok 17**

**Majetok SZH**

1. Majetok SZH môže tvoriť hnuteľný a nehnuteľný majetok a iné majetkové práva v súlade s platnými právnymi predpismi Slovenskej republiky.

2. Zdrojom majetku SZH sú predovšetkým:

2.1. ročný príspevok na športovú činnosť SZH (vrátane ročného členského príspevku) v zmysle ust. § 9 ods. 1 zák. č. 440/2015 Z.z. o športe v platnom znení,

2.2. prostriedky zo štátneho rozpočtu určené na športovú činnosť, a to vo forme príspevku uznanému športu, dotácie, príspevku na národný športový projekt v súlade s pravidlami a podmienkami podľa osobitného predpisu34,

2.3. dotácie na činnosť SZH, dotácie na reprezentáciu a podporu talentovanej mládeže z iného ako štátneho rozpočtu, a to z rozpočtov samosprávnych krajov a/alebo obcí,

2.4. iné poplatky ako v bode 2.1., ktoré vyberá SZH na základe predpisov SZH,

2.5. pokuty a platby ukladané v súťažiach riadených SZH a v disciplinárnom konaní,

2.6. štartovné družstiev a účastnícke poplatky v súťažiach a podujatiach riadených a/alebo organizovaných SZH,

2.7. transferové a manipulačné poplatky za štart hráčov v zahraničí v zmysle pravidiel IHF a EHF,

2.8. zisk alebo podiel na zisku, ak SZH vytvoril obchodnú spoločnosť alebo nadobudol obchodný podiel alebo akcie v obchodnej spoločnosti,

2.9. dary, sponzorské,

2.10. majetok získaný z vlastných finančných prostriedkov,

2.11. výnosy z marketingových aktivít,

2.12. príjmy z televíznych a rozhlasových práv za prenosy zo športových súťaží a športových podujatí,

2.13. príspevky a dary od IHF, EHF a medzinárodných športových zväzov,

2.14. iné príjmy a príspevky.

3. SZH hospodári s hnuteľným a nehnuteľným majetkom tak, aby tento bol použitý pre účely podpory cieľov SZH.

**Článok 18**

**Zásady finančného hospodárenia SZH**

1. SZH hospodári podľa schváleného rozpočtu na príslušný kalendárny rok, ktorý schvaľuje výkonný výbor. SZH má účtovné obdobie kalendárny rok.

2. Výkonný výbor 2 x ročne prerokuje správu o hospodárení SZH.

3. SZH je povinný pri svojom hospodárení postupovať podľa osobitného predpisu[[31]](#footnote-33).

4. SZH môže v súvislosti so svojou činnosťou vykonávať aj inú činnosť, ktorou sa dosahuje príjem alebo ktorou možno dosiahnuť príjem v súlade s osobitným predpisom[[32]](#footnote-34).

5. Riadny člen SZH nie je oprávnený vykonať jednostranné započítanie vzájomných pohľadávok so SZH, a to akýchkoľvek pohľadávok člena SZH s pohľadávkami SZH, ktoré vznikli z dôvodu členstva v SZH alebo z dôvodu účasti člena v súťaži, či turnaji riadenom a/alebo organizovanom SZH alebo na základe rozhodnutia orgánov SZH alebo na základe interných predpisov SZH. Započítanie takýchto pohľadávok je možné iba na základe písomnej dohody riadneho člena SZH a SZH.

6. SZH, ak je prijímateľom verejných prostriedkov je povinný mať riadnu účtovnú závierku a výročnú správu overenú audítorom, ak:

6.1. príjem verejných prostriedkov v účtovnom roku, za ktorý je ročná účtovná závierka zostavená, presahuje 800.000 EUR alebo

6.2. všetky príjmy SZH v účtovnom roku, za ktorý je ročná účtovná závierka zostavená presiahnu 2 000 000 EUR.

7. Výročná správa podľa bodu 6. musí obsahovať náležitosti ustanovené osobitným predpisom[[33]](#footnote-35).

Výročná správa sa vypracúva najneskôr do šiestich mesiacov od skončenia účtovného obdobia. Výročná správa musí byť do 15 dní po prerokovaní konferenciou zverejnená a uložená v registri účtovných závierok podľa osobitného predpisu[[34]](#footnote-36), najneskôr do 31. júla nasledujúceho kalendárneho roka po skončení účtovného obdobia.

8. SZH vyberá od osôb s jeho príslušnosťou podľa § 3 písm. k) prvého až šiesteho bodu zák. č. 440/2015 Z.z. o športe v platnom znení, okrem osôb s príslušnosťou založenou zmluvným vzťahom na základe zmluvy o profesionálnom vykonávaní športu a zmluvy o amatérskom vykonávaní športu a dobrovoľníckym vzťahom, ročný príspevok na svoju športovú činnosť, za tento príspevok sa považuje aj členský príspevok. Ak v rámci jedného druhu športu vznikne osobe povinnosť uhrádzať členský príspevok viacerým športovým organizáciám, ku ktorým má príslušnosť na základe členského vzťahu, členský príspevok uhrádza iba jednej športovej organizácií, ku ktorej má príslušnosť a SZH.

**Článok 19**

**Boj proti dopingu, manipulácii priebehu a výsledku súťaží a proti negatívnym javom v športe**

1. SZH sa v celom rozsahu a bez výhrad hlási k Medzinárodnému dohovoru proti dopingu v športe, ktorý bol podpísaný dňa 19.10.2005 v Paríži[[35]](#footnote-37) a Svetovému antidopingovému kódexu. SZH si je vedomý, že je povinný dodržiavať práva a povinnosti ustanovené týmito predpismi, a v prípade rozporu s predpismi SZH, tieto majú prednosť pred predpismi SZH.

2. SZH zabezpečuje v rozsahu svojej pôsobnosti dodržiavanie pravidiel Svetového antidopingového programu, opatrení proti manipulácii priebehu a výsledkov súťaží a iných opatrení proti negatívnym javom v športe vyplývajúcim z medzinárodných predpisov a rozhodnutí a to prostredníctvom svojich predpisov ako týchto stanov, tak aj disciplinárneho poriadku SZH, či iných predpisov. Pre naplnenie týchto cieľov je SZH, a to výkonný výbor, oprávnený vydávať smernice, či iné predpisy, ktorých účelom je implementovanie zásad správania a pravidiel Svetového antidopingového kódexu a ich aktualizácia.

3. Javy ako porušovanie opatrení proti manipulácií priebehu a výsledkov súťaží a iných opatrení proti negatívnym javom v športe vyplývajúcich z medzinárodných predpisov a rozhodnutí sa považujú za závažné disciplinárne previnenie.

4. SZH spolupracuje s Agentúrou zriadenou podľa osobitného predpisu[[36]](#footnote-38) v oblasti boja proti dopingu v športe.

5. Dopingom v športe je porušenie antidopingových pravidiel, ktoré definuje osobitný predpis[[37]](#footnote-39), a to počas súťaže alebo mimo nej, v súvislosti s účasťou športovca na súťaži. Doping sa zakazuje.

6. SZH zabezpečuje vo svojej pôsobnosti vzdelávanie v oblasti boja proti dopingu.

7. Na konanie vo veci porušenia antidopingových pravidiel sú príslušné komisie zriadené podľa osobitného predpisu[[38]](#footnote-40), a to Komisia pre konanie vo veci dopingu na prvom stupni a Komisia pre konanie vo veci dopingu na druhom stupni, ktorých organizačne a materiálne zabezpečuje príslušné ministerstvo podľa osobitného predpisu.

8. Každý je povinný informovať SZH o akomkoľvek podozrení alebo zistení, že priebeh súťaže alebo výsledky súťaže sú manipulované, pričom manipuláciou súťaže sa rozumie úmyselné nedovolené ovplyvňovanie priebehu súťaže alebo výsledku súťaže vrátane pokusu o takéto konanie, ktorého cieľom je spravidla získanie výhody pre seba alebo pre inú osobu a čiastočné alebo úplné odstránenie neistoty spojenej s priebehom súťaže alebo výsledkom súťaže.

9. Fyzická osoba nesmie uzatvárať stávky priamo ani prostredníctvom tretej osoby na súťaže, ktorých je účastníkom ako športovec, športový odborník alebo iná osoba, ktorá je svojím postavením, funkciou alebo činnosťou zapojená do súťaže.

10. Fyzická osoba nesmie zneužívať ani šíriť dôverné informácie o SZH a jeho činnosti, ktoré by mohli ohroziť integritu súťaže.

11. SZH je oprávnený na účely disciplinárneho konania požiadať orgány činné v trestnom konaní a súd o informácie z trestného konania v súlade s osobitným predpisom[[39]](#footnote-41).

12. SZH je povinný pozastaviť vykonávanie športovej činnosti osobe s jej príslušnosťou, na ktorú bola podaná obžaloba za trestný čin športovej korupcie až do skončenia trestného konania o tomto trestnom čine.

13. SZH je povinný zakázať vykonávanie športovej činnosti takej osobe s jej príslušnosťou, ktorá bola odsúdená za trestný čin športovej korupcie najmenej na dva roky. Pri opakovanom odsúdení SZH uloží doživotný zákaz vykonávania športovej činnosti.

14. SZH sa zaväzuje zavádzať do praxe vhodné etické a mravné zásady správania vzťahujúce sa na prevenciu dopingu v športe, prevenciu manipulácie priebehu a výsledku súťaží a prevenciu proti negatívnym javom v športe.

**Článok 20**

**Vylúčenie člena zo SZH a neprijatie za člena SZH**

1. Iba konferencia je oprávnená rozhodnúť o neprijatí za člena SZH na základe návrhu výkonného výboru. Výkonný výbor predkladá konferencii takýto návrh, ktorý musí byť odôvodnený dôvodmi hodnými osobitného zreteľa, za ktoré sa považujú najmä:

1.1. vážne dôvody alebo vážne pochybnosti týkajúce sa žiadateľa alebo vykonávania jeho športovej činnosti alebo

1.2. dôvody, ktoré zakladajú oprávnenú obavu, že by prijatím za člena SZH mohlo dôjsť k porušeniu ústavných práv a slobôd, či oprávnených záujmov chránených právnym poriadkom Slovenskej republiky, alebo by mohli byť ohrozené alebo akokoľvek poškodené slobody a práva členov SZH alebo tretích osôb garantované právnym poriadkom Slovenskej republiky alebo

1.3. ak by mohli byť ohrozené alebo poškodené ciele, činnosť alebo dobré meno alebo povesť SZH.

2. Konferencia je oprávnená rozhodnúť o vylúčení člena zo SZH. O vylúčení člena rozhoduje konferencia na základe návrhu výkonného výboru, ktorý musí svoj návrh odôvodniť a to najmä závažným a opakovaním ohrozovaním alebo porušovaním práv členov SZH alebo tretích osôb garantovaných právnym poriadkom Slovenskej republiky, alebo závažným ohrozovaním alebo poškodzovaním cieľov, činnosti alebo dobrého mena alebo povesti SZH alebo sústavným a opakovaním porušovaním predpisov SZH a/alebo rozhodnutí orgánov SZH. Medzi dôvody, ktoré oprávňujú k návrhu pre vylúčenie člena zo SZH patrí tiež športová korupcia, ovplyvňovanie výsledkov športového zápasu, či použitie dopingových látok.

3. Konferencia pri rozhodovaní podľa bodu 1. a 2. tohto článku stanov musí svoje rozhodnutie riadne odôvodniť.

**Článok 21**

**Zrušenie SZH**

1. SZH sa zrušuje:

a) dobrovoľným rozpustením alebo zlúčením s iným občianskym združením,

b) právoplatným rozhodnutím ministerstva o jeho rozpustení,

c) právoplatným rozhodnutím súdu v trestnom konaní, alebo

d) vyhlásením konkurzu alebo zamietnutím návrhu na vyhlásenie konkurzu pre nedostatok majetku.

2. O zrušení SZH podľa bodu 1 písm. a) tohto článku rozhoduje konferencia, a to rozhodnutím o dobrovoľnom rozpustení SZH alebo rozhodnutím o zlúčení SZH s iným občianskym združením. Tieto rozhodnutia prijíma konferencia kvalifikovanou väčšinou.

3. Pri zrušení SZH sa vykoná majetkové vysporiadanie.

4. Ak konferencia rozhodne o dobrovoľnom rozpustení SZH zároveň rozhodne aj o  určení likvidátora, ktorý vykoná likvidáciu a majetkové vysporiadanie podľa platných právnych predpisov Slovenskej republiky.

5. V prípade, že konferencia rozhodne o zlúčení s iným občianskym združením, rozhoduje aj o ďalších otázkach potrebných pre zlúčenie a zánik SZH.

**Článok 22**

**Prechodné ustanovenia**

* 1. Vzhľadom k tomu, že SZH spoluorganizuje v roku 2026 významné medzinárodné športové podujatie, a to Majstrovstvá Európy žien v hádzanej (ďalej len „***Majstrovstvá***“), funkčné obdobie členov orgánov SZH, ktoré má skončiť v roku 2026 sa predlžuje a končí až uplynutím 5 mesiacov od mesiaca, v ktorom boli tieto Majstrovstvá ukončené, avšak toto predĺženie nemôže viesť k funkčnému obdobiu dlhšiemu ako päť rokov. V záujme zachovania právnej istoty a povinnosti podľa ust. § 12 ods. 3 Zákona o športe platí, že funkčné obdobie predsedu a členov kontrolnej komisie sa automaticky predĺži o rovnakú dobu, avšak nemôže byť dlhšie ako šesť rokov.

**Článok 23**

**Záverečné ustanovenia**

1. Pre všetkých členov SZH sú záväzné tieto stanovy, smernice a ostatné predpisy SZH. Rozhodnutia orgánov SZH, ktoré boli vydané v súlade so stanovami a ostatnými predpismi SZH v rámci ich právomoci, sú záväzné pre všetkých členov tohto orgánu ako aj pre všetkých členov SZH.

2. Pre každého člena SZH sú záväzné tiež stanovy, predpisy a rozhodnutia IHF, EHF a SOŠV a každý člen SZH je povinný sa týmto predpisom a rozhodnutiam podriadiť.

3. SZH aktívne spolupracuje s inými národnými federáciami hádzanej za účelom športového súťaženia ako aj pri zabezpečovaní úloh vyplývajúcich z rozhodnutí a predpisov IHF a EHF.

4. Ako riadny člen SOŠV sa SZH riadi olympijskou chartou, stanovami SOŠV a aktívne s ním spolupracuje pri zabezpečovaní štátnej športovej reprezentácie a rozvoji hádzanej na Slovensku.

5. SZH je povinný zverejňovať na svojom webovom sídle a v informačnom systéme športu dokumenty, informácie a údaje v rozsahu určenom osobitným predpisom[[40]](#footnote-42).

6. Ak sa niektoré ustanovenie týchto stanov alebo jeho časť ukáže ako neplatné alebo neúčinné alebo v rozpore s právnym poriadkom Slovenskej republiky, uvedené nemá vplyv na ostatné ustanovenia stanov, ktoré ostávajú platné a účinné aj naďalej v celom rozsahu a pre úpravu vzťahu, práva alebo povinnosti sa použijú príslušné zákonné ustanovenia.

7. V prípade, že sa niektoré ustanovenie týchto stanov dostane do rozporu s osobitným predpisom[[41]](#footnote-43) alebo jeho vykonávacím predpisom, takéto ustanovenie stanov sa nepoužije a na miesto neho sa použije príslušné ustanovenie zákona alebo vykonávacieho predpisu.

8. Vzťahy neupravené týmito stanovami, vnútornými predpismi alebo smernicami SZH sa riadia všeobecne záväznými právnymi predpismi Slovenskej republiky.

9. Ak tieto stanovy odkazujú na právny predpis Slovenskej republiky, ktorý bol zmenený alebo zrušený a nahradený novým právnym predpisom, odkaz v týchto stanovách sa považuje za odkaz na aktuálne platný právny predpis Slovenskej republiky.

10.Zmeny týchto stanov schválila konferencia dňa 30.5.2025 s účinnosťou od 01.07.2025 a to tak, že dňom účinnosti sa  pôvodné znenie stanov nahradí týmto úplným znením.

11. Zmena stanov podlieha podľa úst. § 11 zák. č. 83/1990 Zb. o združovaní občanov v platnom znení oznámeniu Ministerstvu vnútra SR, a to v lehote do 15 dní od jej schválenia.

Toto úplne znenie stanov bolo vypracované v súlade s rozhodnutím konferencie dňa 30.5.2025.

V Bratislave, dňa 30.5.2025

1. *§ 79 a nasl. zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-1)
2. *§ 16 ods. 1 zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-2)
3. *§ 81 zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-3)
4. *§ 80 zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-4)
5. *§ 16 ods. 2 písm. d) zák. č. 440/2015 Z.z. o športe a o zmene a  doplnení niektorých zákonov v platnom znení* [↑](#footnote-ref-5)
6. *§ 16 ods. 2 písm. h) zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-6)
7. *§ 49 ods. 1 písm. d) tretí bod zák. č. 422/2015 Z.z. o uznávaní dokladov o vzdelávaní a o uznávaní odborných kvalifikácií a o zmene a doplnení niektorých zákonov* [↑](#footnote-ref-7)
8. *§ 8 ods. 3 v spojení s § 80 ods. 2 písm. a), b), d) až r), ods. 4 až 7 zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-8)
9. *zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-9)
10. *zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-10)
11. *zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-11)
12. *zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-12)
13. *zák. č. 18/2018 Z.z. o ochrane osobných údajov* [↑](#footnote-ref-13)
14. *zák. č. 18/2018 Z.z. o ochrane osobných údajov*  [↑](#footnote-ref-14)
15. *§ 12 a nasl. zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-15)
16. *napr. zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-16)
17. *§ 7 ods. 4 zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-17)
18. *§ 12 zák.č . 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-18)
19. *zák.č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-19)
20. *§ 99 ods. 4 zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-20)
21. *§ 17 ods. 1 zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-21)
22. *§ 69a (zmluva o poskytnutí príspevku uznanému športu), § 70 (dotácia), § 75 (príspevok na národný športový projekt) zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-22)
23. *§ 9 ods. 5 až 7 zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-23)
24. *zák. č. 440/2015 Z. z. o športe a o zmene a o doplnení niektorých zákonov v platnom znení*  [↑](#footnote-ref-24)
25. *zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-26)
26. *§ 10 a nasl. zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-28)
27. *zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-29)
28. *§ 11 zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-30)
29. *zák.č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-31)
30. *zák. č. 440/2015 Z. z. o športe a o zmene a doplnení niektorých zákonov v platnom znení* [↑](#footnote-ref-32)
31. *§ 9 zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-33)
32. *§ 9 ods. 2 zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-34)
33. *§ 9 ods. 5 zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-35)
34. *§ 23 zák. č. 431/2002 Z.z. o účtovníctve v znení neskorších predpisov* [↑](#footnote-ref-36)
35. *Oznámenie č. 347/2007 Z.z. pre Slovenskú republiku tento dohovor nadobudol platnosť od 1.3.2007* [↑](#footnote-ref-37)
36. *§ 86 zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-38)
37. *§ 88 zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-39)
38. *§ 92 zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-40)
39. *§ 94 ods. 5 zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-41)
40. *zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-42)
41. *zák. č. 440/2015 Z.z. o športe a o zmene a doplnení niektorých zákonov v platnom znení* [↑](#footnote-ref-43)